A TANÁCS HATÁROZATA
(2004. október 21.)
az Előcsatlakozási Strukturális Politikák Eszközének létrehozásáról szóló 1267/1999/EK rendelet értelmében a források újraelosztására vonatkozó általános megközelítés felvázolásáról
(2004/749/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az Előcsatlakozási Strukturális Politikák Eszközének létrehozásáról szóló, 1999. június 21-i 1267/1999/EK tanácsi rendeletre (1) és különösen annak 15. cikkének második albekezdésére,
tekintettel a Bizottság javaslatára,
mivel:
(1)
A 2002. december 12-i és 13-i koppenhágai Európai Tanács jóváhagyta a tárgyalások eredményeit, amelynek eredményeként 2004-ben nyolc olyan ország csatlakozott a Közösséghez, amelyek abban az időben is részesültek az 1267/1999/EK rendelet rendelkezéseinek előnyeiből. Következésképpen a 2004-2006 közötti időszakban a rendelet által meghatározott kötelezettségvállalások előnyeiből kizárólag Bulgária és Románia fog részesülni.
(2)
A Bizottság által Bulgária és Románia számára javasolt „útiterv” jóváhagyásával a koppenhágai Európai Tanács az újraelosztásra vonatkozó általános megközelítésként beleegyezett, hogy az újraelosztás a Magyar Köztársaságnak és a Lengyel Népköztársaságnak nyújtott gazdasági támogatásról szóló, 1989. december 18-i 3906/89/EGK tanácsi rendelettel (2) összhangban létrehozott PHARE-program, az 1268/1999/EK rendelettel (3) létrehozott Speciális Mezőgazdasági és Vidékfejlesztési Csatlakozási Program (SAPARD) és az 1267/1999/EK rendelettel létrehozott Előcsatlakozási Strukturális Politikák Eszköze (ISPA) értelmében 30:70 arányban kerül meghatározásra.
(3)
Az 1267/1999/EK rendelet 15. cikkének első albekezdésével összhangban az arány figyelembe veszi Bulgária és Románia támogatási szükségletét és kapacitását, valamint a rendelet 4. cikkében meghatározott kritériumokat.
(4)
Mivel a 30:70 arány a teljes 2004-2006-os hároméves időszakra érvényes, helyénvaló engedélyezni a teljes forrás évenként történő, az aránnyal következetes indikatív felosztását.
(5)
Következésképpen a megmaradt kedvezményezett országok, azaz Bulgária és Románia közötti újraelosztásra vonatkozó általános megközelítés 30:70 arányt határoz meg a 2004-2006 közötti hároméves időszakra teljes egészében, és a teljes forrás indikatív felosztása a kerettel összhangban az általános arányt tükrözve, évenként megállapításra kerül,
A KÖVETKEZŐKÉPPEN HATÁROZOTT:
Egyetlen cikk
A 2004-2006 közötti hároméves időszakra vonatkozó általános megközelítésként az 1267/1999/EK rendelet értelmében meghatározott források Bulgária és Románia között a teljes időszakra vonatkozóan 30:70 arányban kerülnek újraelosztásra.
Ez alatt az első albekezdésben említett hároméves időszak alatt az 1267/1999/EK rendelet értelmében a források éves felosztása Románia esetében a teljes forráshoz viszonyított 65-75 %-os, Bulgária esetében a teljes forráshoz viszonyított 25-35 %-os indikatív arány alapján kerül meghatározásra.
Kelt Luxembourgban, 2004. október 21-én.